'Wonderbaba' het net 'n paar krapmerke | Maroela Media
Die pasgebore babadogtertjie wat Maandag ná 'n ure lange gespook uit 'n stormwaterdreinpyp in Durban gered is, is volgens dokters gesond.
Agiza Hlongwane, provinsiale woordvoerder van die departement van gesondheid, het Dinsdag aan Maroela Media bevestig dat die babadogtertjie wat sedertdien die "wonderbaba" heet, tans in 'n hospitaal in Durban aansterk.
"Sy is in 'n stabiele toestand en is gevolglik na 'n ander hospitaal oorgeplaas." Die naam van dié hospitaal word egter in dié stadium van die publiek weerhou weens veiligheidsredes, verduidelik Hlongwane.
Volgens Hlongwane het 'n dokter ná 'n voorlopige ondersoek bevestig dat die babadogtertjie nié ouer as drie dae oud is nie. Haar naelstring was ten tyde van die reddingsoperasie nog nie verwyder nie.
Hlongwane vertel dat die babadogtertjie werklik deur die departement as 'n wonderwerk geag word, aangesien sy sowat vyf uur lank in 'n koue stormwaterdreinpyp oorleef het met slegs 'n paar skraap- en vuil merke ter bewys van haar noue ontkoming.
Maroela Media het vroeër berig dat die babadogtertjie Maandag ná 'n grootskaalse reddingspoging uit 'n stormwaterdreinpyp in Newlands-East in Durban gered is.
Verbygangers het omstreeks 07:00 gehoor hoe 'n baba vanuit die dreinpyp huil en het hulp ontbied.
'n Brandbestryder het gevolglik in 'n mangat afgesak en kon van daar die babatjie sien beweeg en hoor huil. Dit was egter nie moontlik om deur die mangat by die baba uit te kom nie.
Reddingswerkers het gevolglik 'n sloot begin grawe om by die stormwaterdrein uit te kom. Later is 'n veeldoelige laaigraaf ook na die toneel gebring om die reddingspoging te bespoedig.
Die babadogtertjie, wat deur omstanders as Sibanisethu (ons ligstraal) en Gabriella vernoem is, is ná 'n reddingsoperasie van sowat vier uur eindelik uit die pyp gehaal.
Volgens dr. Timothy Hardcastle wat haar aanvanklik ondersoek het, moes sy met haar aankoms warm gemaak word weens die lae temperatuur in die stormwaterdreinpyp. Andersins het sy net enkele skrape opgedoen.
Volgens Hlongwane sal die babadogtertjie in 'n latere stadium in die sorg van die provinsiale departement van maatskaplike ontwikkeling geplaas word.
Dr. Sibongiseni Dhlomo, provinsiale LUR vir gesondheid, het gesê dat meer aggressiewe bevordering van gesinsbeplanningsmetodes soos voorbehoedmiddels en kondome benodig word om te verhoed dat babas weggegooi en swangerskappe onwettig beëindig word.
07:00 die baba gehoor.
09:40 uit die stormwater pyp verwyder.
Maar daar word gese dat die reddings operasie 4 uur geduur het.
Iets maak nie sin Maroela ?
WREED HOE KAN N MAMMA DIT OOR HAAR HART KRY…EK SAL HAAR VAT.
Die Here het defenitief n doel met jou lewe liewe baba'tjie. So bly jy is ok.
Die baba is nie ouer as drie dae nie. Dit beteken sy lê al drie dae in daardie pyp voor hulle haar kon red. Wat n hartelose, gevoelose, sielose mens doen so iets aan n pasgebore baba wat nie eens kan loop of haarself kan help nie.